తుల ఉమ

తుల ఉమ, తెలంగాణ రాష్ట్ర రాజకీయ నాయకురాలు. తెలంగాణ రాష్ట్ర సమితి తరపున కరీంనగర్ జిల్లా కత్లాపూర్ మండల జెడ్.పి.టీ.సి.గా విజయం సాధించింది. 2014, జూలై 5న కరీంనగర్ జిల్లా తొలి మహిళా జడ్పీ చైర్ పర్సన్ గా ఎన్నికయింది.

 జననం 
ఉమ 1970, డిసెంబరు 25న తెలంగాణ రాష్ట్రంలోని కరీంనగర్ జిల్లా, మేడిపల్లి మండలం మోత్కురావు పేటలో గొర్రెల కాపరి కుటుంబంలో జన్మించింది.

 జీవిత విశేషాలు 
చిన్ననాటి నుండి పెత్తందారి వ్యవస్థను ప్రశ్నిస్తూ సామాన్యుల పక్షాన పోరాటాలు చేసిన ఉమ, నక్సలిజం వైపు ఆకర్షితురాలైంది. 1984 నుండి 1994 వరకు పదేళ్ల పాటు అజ్ఞాతంలో గడిపి, నక్సల్స్ ఉద్యమం పీపుల్స్ వార్, జనశక్తిగా విడిపోయిన సందర్భంలో జనశక్తి వైపు తన పయనం సాగించింది. 1991 -94 మధ్య జిల్లా కమిటి సభ్యురాలిగా పనిచేసింది. అజ్ఞాతంలో ఉన్న సమయంలోనే సిరిసిల్ల డివిజన్‌లో కీలక పాత్ర పోషించింది. అదేసమయంలో ఉద్యమ నాయకుడు తుల రాజేందర్‌తో ఆమెకు వివాహం జరిగింది.

అనారోగ్య రాజేందర్‌, ఉమలు 1994లో లొంగిపోయి జనంలో కలిసారు. అటుతరువాత ఉమ ప్రైవేట్‌గా బిఎ డిగ్రీని పూర్తి చేసింది. బీడీ కార్మికుల పక్షాన పోరాటం చేసింది.

 రాజకీయ ప్రస్థానం 
1994లో సిపిఐ (ఎంఎల్) పార్టీ తరపున జగిత్యాల శాసనసభ నియోజకవర్గం ఎమ్మెల్యేగా పోటీచేసి ఓడిపోయింది. 2001లో ఆవిర్భవించిన తెలంగాణ రాష్ట్ర సమితి పార్టీలో చేరి, ప్రత్యేక తెలంగాణ ఉద్యమంలో కీలక పాత్రను పోషించింది. మొదట్లో టిఆర్ఎస్ పార్టీ మహిళా విభాగానికి ఉపాధ్యక్షురాలిగా పనిచేసిన ఉమ, 2010 లో పార్టీ మహిళా విభాగ రాష్ట్ర అధ్యక్షురాలిగా నియమించబడింది. తెలంగాణ రాష్ట్ర సమితి తరపున కరీంనగర్ జిల్లా కత్లాపూర్ మండల జెడ్.పి.టీ.సి.గా విజయం సాధించి... 2014, జూలై 5న కరీంనగర్ జిల్లా తొలి మహిళా జడ్పీ చైర్ పర్సన్ గా ఎన్నికయింది. తుల ఉమా 2021 జూన్ 4న టీఆర్‌ఎస్‌ పార్టీ సభ్యత్వానికి రాజీనామా చేసి ఢిల్లీలోని బీజేపీ జాతీయ కార్యాలయంలో కేంద్రమంత్రి ధర్మేంద్ర ప్రధాన్, బీజేపీ రాష్ట్ర వ్యవహారాల ఇంఛార్జీ తరుణ్ చుగ్ సమక్షంలో భారతీయ జనతా పార్టీలో చేరింది.

తుల ఉమ 2023 అసెంబ్లీ ఎన్నికల్లో వేములవాడ అసెంబ్లీ టికెట్‌ ఇచ్చి చివరి నిమిషంలో వెనక్కి తీసుకోవడంపై ఆమె మనస్థాపం చెంది భారతీయ జనతాపార్టీకి  రాజీనామా చేసి, నవంబర్ 13న మంత్రి కేటీఆర్ సమక్షంలో బీఆర్ఎస్ పార్టీలో చేరింది.

 మూలాలు 

వర్గం:1970 జననాలు
వర్గం:జీవిస్తున్న ప్రజలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:జగిత్యాల జిల్లా మహిళా రాజకీయ నాయకులు
వర్గం:జగిత్యాల జిల్లా మహిళా నక్సలైట్లు
వర్గం:కరీంనగర్ జిల్లా పరిషత్ చైర్మన్‌లు